**รัฐมนตรีกระทรวงกลาโหม – ครบรอบ 70 ปีแห่งการสกัดช่องเขาขาด**

24 เมษายน 2556

วันนี้ ข้าพเจ้าเดินทางจากออสเตรเลียไปยังประเทศไทยเพื่อร่วมในงานพิธีวันแอนแซคจัดขึ้นที่ช่องเขาขาด (Hellfire Pass)

การเดินทางไปเยือนประเทศไทยครั้งนี้นับเป็นครั้งแรกของข้าพเจ้าในฐานะรัฐมนตรีกระทรวงกลาโหม และเป็นการเยือนประเทศไทยครั้งที่สามที่ข้าพเจ้าดำรงตำแหน่งรัฐมนตรีในรัฐบาลของออสเตรเลีย

ทั้งนี้ข้าพเจ้าจะเดินทางร่วมกับประธานวุฒิสมาชิก ฯพณฯ นาย จอนห์ ฮ็อก และทหารผ่านศึกสงครามโลกครั้งที่สองซึ่งเคยถูกผู้คุมชาวญี่ปุ่นจับเป็นเชลยศึกให้ทำงานก่อสร้างสะพานรถไฟสายไทย-พม่า

ในวันแอนแซค ข้าพเจ้าและ ฯพณฯ ฮ็อก จะเข้าร่วมในงานพิธีช่วงใกล้รุ่ง ซึ่งจัดขึ้นที่ช่องเขาขาด บนเส้นทางรถไฟสายไทย-พม่า ซึ่งข้าพเจ้าจะได้ทำการวางพวงหรีดและกล่าวสุนทรพจน์ในพิธีดังกล่าว โดยข้าพเจ้าจะได้รับเกียรติร่วมในพิธีกับอดีตเชลยศึกหลายท่านที่เดินทางมาร่วมในงานพิธีนี้ด้วย

เชลยศึกจำนวนประมาณ 700 คนเสียชีวิตที่ช่องเขาขาด และจำนวน 12,500 เสียชีวิตที่เส้นทางรถไฟสายไทย-พม่า กรรมกรชาวเอเชียประมาณ 75,000 สิ้นชีพไปกับการก่อสร้างทางรถไฟสายนี้

ช่วงสายของวันนี้ ข้าพเจ้าจะเดินทางต่อไปที่พิพิธภัณฑ์สถานแห่งความทรงจำช่องเขาขาดที่สร้างขึ้นเพื่อเป็นอนุสรณ์แด่เหล่าเชลยศึกและกรรมกรชาวเอเชียที่ตกทุกข์ระกำลำบากและเสียชีวิตที่ช่องเขาขาด และข้าพเจ้าจะเดินทางไปเยี่ยมชมพิพิธภัณฑ์ เซอร์เอ็ดเวิร์ด ดันล็อป ด้วย

ปีนี้เป็นการครบรอบ 70 ปีแห่งการขุดสกัดช่องเขาขาด หรือช่องไฟนรก ซึ่งชื่อนี้ตั้งขึ้นมาจากแสงไฟจากคบเพลิงไม้ไผ่ซึ่งสะท้อนให้เห็นเงาของแรงงานและเชลยศึกร่างผอมแห้งที่ต้องทำงานตอนกลางคืน

ช่องเขาขาดตั้งอยู่ที่ ช่องค็อนยู ประกอบด้วยช่องเขาที่ถูกเจาะสกัดสองช่วง ช่วงแรกมีความยาว 460 เมตร ลึก 7.5 เมตร และช่วงที่สองมีความยาว 73 เมตรและลึก 24 เมตร

การก่อสร้างที่ช่องเขาขาดเริ่มต้นในเดือนเมษายน พ.ศ. 2486 และเสร็จสิ้นในเดือนสิงหาคม เชลยศึกถูกบังคับให้ทำการสกัด ระเบิด และขุดเจาะภูเขาหิน การทำงานก่อสร้างทางรถไฟเต็มไปด้วยภัยอันตราย เป็นลักษณะการทำงานที่มีความโหดร้ายทารุณและไร้ซึ่งมนุษยธรรม

หลังเสร็จสิ้นพิธีช่วงใกล้รุ่ง ข้าพเจ้าและวุฒิสมาชิก ฮ็อก จะเดินทางไปวางพวงหรีดและกล่าวสุนทรพจน์ที่สุสานสงครามกาญจนบุรี

สุสานสงครามกาญจนบุรีเป็นสถานที่พำนักแห่งสุดท้ายของเชลยศึกชาวออสเตรเลียจำนวน 1,362 นายจากจำนวนทั้งหมด 2,800 ที่เสียชีวิตในระหว่างการก่อสร้างเส้นทางรถไฟสายไทย-พม่า

สุสานสงครามกาญจนบุรีตั้งอยู่ใกล้สถานที่ตั้งค่ายกักกันเชลยศึกชื่อว่า ‘กาญจนบุรี’ ซึ่งในอดีตเป็นสถานที่เชลยศึกส่วนใหญ่ใช้เดินทางผ่านในระหว่างการเดินทางไปที่ค่ายอื่น

สุสานแห่งนี้เป็นที่ฝังร่างของผู้เสียชีวิตในเครือจักรภพมากกว่า 5,000 นายที่เข้าร่วมรบในสงคราม โลกครั้งที่สอง รวมถึงเชลยศึกชาวดัชท์มากกว่า 1,800 นาย

ในวันแอนแซค เรารำลึกถึงความเสียสละและคุณงามความดีของเหล่าทหารผู้กล้าที่ได้ยกพลขึ้นบก ณ ชายฝั่งของคาบสมุทรแกลลิโปลี (Gallipoli) ในวันที่ 25 เมษายน พ.ศ. 2458

เรารำลึกถึงเหล่าผู้กล้าชาวออสเตรเลียและนิวซีแลนด์ที่พลีชีพในสงครามอัฟกานิสถาน เราเชิดชูเกียรติและร่วมรับรู้ถึงความสูญเสียของพวกเขาเหล่านั้น

การที่เราหยุดหวนรำลึกถึงในวันแอนแซคนี้มิใช่เพียงเพื่อการระลึกถึงชีวิตของผู้สูญเสียเท่านั้น แต่เรายังถือโอกาสนี้ร่วมเฉลิมฉลองอัตลักษณ์ของชาติ คุณค่า และแนวความคิดที่เราชาวออสเตรเลียมีต่อประเด็นต่าง ๆ ไม่ว่าจะเป็นเรื่องความเท่าเทียมเสมอภาค การดูแลไม่ทอดทิ้งเพื่อน การมีอารมณ์ขันแม้ในยามตกทุกข์ได้ยาก และความเข้าใจและมั่นใจว่าถึงแม้เราจะตกอยู่ในสถานการณ์ที่เลวร้ายเพียงใดก็จะต้องมีใครสักคนที่มีความยากลำบากกว่าเราเสมอและเขาต้องการความช่วยเหลือจากเรา

เรายังร่วมรำลึกถึงผู้กล้าหาญชายหญิงชาวออสเตรเลียจำนวนมากกว่า 102,000 คนที่ได้ร่วมรบและสละชีพเพื่อชาติในสงคราม ความขัดแย้ง และการเข้าร่วมปฏิบัติการเพื่อสันติภาพ การช่วยเหลือบรรเทาทุกข์และความช่วยเหลือด้านมนุษยธรรม

**สื่อมวลชนติดต่อ:**

ที่ทำการรัฐมนตรีสตีเฟ่น สมิธ: ซาช่า เฟนตัน (02) 6277 7800 or 0467 784 528